## Turoperadors britànics visiten la Costa Blanca i Benidorm per mitjà d’un ‘fam trip’ en el qual col·labora Turisme Comunitat Valenciana

*** Esta iniciativa, dirigida a agents de viatge especialitzats en el turisme de negocis i reunions, forma part de l’estratègia de la Generalitat per a reforçar la promoció a Europa i diversificar la demanda cap a altres productes
* Entre altres llocs d'interés, es visitaran els miradors de Benidorm, el barri antic d'Altea i els parcs naturals del Fondo d'Elx, les Salines de Santa Pola, i la Serra Gelada**

Un grup d’agents de viatge del Regne Unit especialitzats en viatges enfocats al turisme de negocis i reunions (MICE) visitaran estos dies la Comunitat Valenciana en un viatge de familiarització organitzat per la Generalitat, mitjançant Turisme Comunitat Valenciana juntament amb Benidorm Oficina de Congressos, Costa Blanca, Alacant Oficina de Congressos i Turespaña.

D’esta manera, del 28 al 30 de març, deu agents de viatge britànics tindran l’oportunitat de conéixer de primera mà les opcions de la destinació per al turisme MICE, a més de descobrir el turisme més experiencial de la Costa Blanca i Benidorm, amb la finalitat de mostrar-los la diversitat de l’oferta turística i les seues possibilitats, per a poder oferir-li-la als seus clients.

El grup recorrerà durant este cap de setmana enclavaments com el barri antic de Benidorm, Alacant i Altea, a més de gaudir d’experiències com un *tour* amb cotxes 4x4 pels principals miradors de Benidorm, passeig amb bicicleta elèctrica pel Parc Natural de Serra Gelada o *birdwatching* en el Parc Natural del Fondo d’Elx. També coneixeran el Parc Natural de les Salines de Santa Pola, a més de degustar el millor de la gastronomia de la zona.

Entre els turoperadors que participen en este *fam trip* destaca American Express Company (AMEX); HelmsBriscoe, referent internacional en l’organització de reunions i esdeveniments en el sector hoteler, i Intouch Events, especialitzat en negocis dins del sector farmacèutic i mèdic, entre d’altres.

**Aposta per diversificar la demanda internacional**

Esta acció forma part de l’estratègia de la Generalitat per a reforçar la promoció de la Comunitat Valenciana en el seu principal mercat internacional, el britànic, que va créixer un 10,9 % en 2024 en nombre d’arribades i en un 23 % el seu gasto turístic. A més, en 2025, el Regne Unit va arrancar l’any sent el mercat internacional amb major pujada en esta autonomia, amb un increment del 18,5 % interanual.

Amb això, l’objectiu d’este *fam trip* és mantindre el dinamisme d’este mercat i que coneguen la diversitat i les múltiples alternatives de qualitat al turisme de sol i platja que oferix durant tot l’any la Comunitat Valenciana, i, en concret, la província d’Alacant.

Així, amb esta promoció, Turisme CV perseguix fomentar la diversificació de la demanda turística internacional i l’increment de la desestacionalització.

Fecha: 28/03/2025